“Илһам” яшь язучылар бәйгесе лауреаты Алсу Абдерәхимова белән ИНТЕРВЬЮ

	Казанда Татарстан Республикасының мәгариф һәм фән министрлыгы, Татарстан Республикасының Язучылар берлеге оештырган “Илһам” яшь язучылар бәйгесен йомгаклау һәм җиңүчеләрне бүләкләү тантанасы уздырылды. 	 Бәйгедә Россиянең төрле почмакларыннан килгән шигырь, проза һәм драма әсәрләре язучы 715 бала катнашты. Шуларның берсе - безнең якташыбыз, “Яктылык” мәктәбенең 5нче "Б" сыйныфы укучысы Алсу Абдерәхимова иде. 

Йомгаклау тантанасы Казандагы “Пирамида” ял итү үзәгендә булды. Татарстан премьер-министры урынбасары, мәгариф һәм фән министры Энгель Фәттахов тантананы ачып: “Теле, әдәбияты, сәнгате яшәгәндә генә халык милләт буларак яши", - дип, җиңүчеләрне бүләкләүгә кереште. Соңыннан чыгыш ясаган танылган шагыйрьләр һәм язучылар әдәбият иленә кереп баручы яшь буынга төпле киңәшләрен әйттеләр, матур теләкләрен белдерделәр. 

Алсу Абдерәхимова үзе язган “Без - татар балалары!” шигыре белән III дәрәҗә дипломга һәм премия сертификатына ия булды. Аның бу шигыре конкурста җиңгән тагын башка сәләтле укучыларның язмалары белән бергә Татарстан Республикасының мәгариф һәм фән министрлыгы чыгарган “Илһам” бөтенроссия яшь язучылар бәйгесе дип аталган әдәби альманахта басылып чыкты. 

- Алсу - бик сәләтле бала, русча да, татарча да бик оста сөйләшә, яза, - дип сөйли аның турында “Яктылык” татар мәктәбенең татар теле укытучысы Нурзидә Фәйзуллина. - Җәйге каникулларга укучыларга язма эш биреп җибәргән идем, Алсу Ульян өлкәсендәге туган җире Муратовка авылы турында төпле генә инша язып мине гаҗәпләндерде. Үткән елның май башларында ул укыган сыйныф укучылары үзләренең әниләре һәм шул вакыттагы укытучылары Румия Исмәгыйлева белән Казанда экскурсиядә булдылар. Андагы күргәннәрен дә Алсу бик матур итеп, үзенең “Казанга сәяхәт” дип аталган мәкаләсендә тасвирлаган иде. Хәзер менә ул “Без - татар балалары!” дип аталган тирән мәгънәле шигыре белән “Илһам” яшь язучылар бәйгесе лауреаты булды. Без Алсуның шушы өч язма эшен “Самар татарлары” журналына биргән идек, анда аларны бик теләп бастырып чыгардылар. Соңрак Алсуның шигыре Татарстанда чыга торган “Сабантуй” журналында да дөнья күрде әле.

- Алсу, син гел "бишле" билгеләренә генә укыйсың икән. Шигырьләр язарга ничек өлгерәсең?

- Ә мин дәресләрне бик тиз хәзерлим бит. Китаплар, шигырьләр укырга да вакытым кала минем. 

- Шигырең бик мәгънәле булган. Идеясе башыңа ничек килде?

- Өйдә әти-әниләрем мишәрчәрәк сөйләшәләр. Ә мәктәптә безне чын татарчага - әдәби телдә сөйләшергә өйрәтәләр. Шуңа милләтебезнең төрлелеге турында башымда уйлар туа башлады.

- Казан сиңа ошадымы соң?

- Әйе, ул бик матур шәһәр. Бигрәк тә “Пирамида” үзәге ошады. Бүләкләү тантанасында 715 кеше арасыннан мин һәм тагын ике бала гына сәхнәдән үзләренең шигырьләрен уку бәхетенә ирештеләр. Мин моның белән бик горурланам.

Без Алсуны шушы зур җиңүе белән котлап, аңа иҗади уңышлар телибез. 
  
	Эльмира ШӘВӘЛИЕВА	
Бердәмлек

	№   |  	


